CELEX: 52020PC0303
Language: ro
Date: 2020-07-09
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare (UE) 2017/2408 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 9.7.2020
            COM(2020) 303 final
            2020/0138(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare (UE) 2017/2408 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de evitare a obligațiilor fiscale.
            
            
               Prin scrisoarea înregistrată de Comisie la 17 aprilie 2020, Letonia a solicitat autorizarea de a continua să aplice, până la 31 decembrie 2024, o măsură de derogare de la dispozițiile articolului 287 din Directiva TVA, permițând Letoniei să scutească de la plata TVA persoanele impozabile a căror cifră de afaceri anuală nu depășește 40 000 EUR.
            
            
               În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 19 mai 2020, cu privire la cererea înaintată de Letonia. Comisia a informat Letonia prin scrisoarea din 20 mai 2020 că deține toate informațiile necesare pentru a analiza cererea.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Titlul XII capitolul 1 din Directiva TVA prevede, în cazul întreprinderilor mici, posibilitatea ca statele membre să aplice regimuri speciale, printre care și scutirea persoanelor impozabile a căror cifră de afaceri anuală se situează sub un anumit prag. Această scutire presupune că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.
               
               
                  În conformitate cu articolul 287 punctul 10 din directiva TVA, Letonia poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 17 200 EUR, la cursul de schimb din ziua aderării acestei țări. Prin Decizia de punere în aplicare 2010/584/UE a Consiliului
                     2
                  , Letonia a fost autorizată să aplice un prag mai ridicat și, astfel, să acorde o scutire de la plata TVA persoanelor impozabile a căror cifră de afaceri anuală nu depășește 50 000 EUR. Măsura în cauză a fost prelungită prin Decizia de punere în aplicare 2014/796/UE a Consiliului
                     3
                   până la 31 decembrie 2017. Prin decizia de punere în aplicare (UE) 2017/2408 a Consiliului
                     4
                  , Letonia a fost autorizată să prelungească măsura până la 31 decembrie 2020 și, în același timp, să reducă pragul de scutire de la 50 000 EUR la 40 000 EUR. 
               
               
                  Potrivit autorităților letone, măsura facilitează colectarea TVA, permițând Letoniei să simplifice procedurile administrative pentru întreprinderile mici și, prin urmare, să reducă sarcina administrativă care le revine. În plus, măsura reduce, de asemenea, volumul de muncă al autorităților fiscale.
               
               
                  În plus, autoritățile letone au explicat că, în ultimii ani, au observat o reducere a numărului de plătitori de TVA înregistrați, parțial datorită eliminării mai rapide a contribuabililor din registrul TVA ca urmare a măsurilor adoptate pentru combaterea fraudei în materie de TVA, în timp ce veniturile din TVA au continuat să crească, iar costurile suportate de administrația fiscală letonă pentru colectarea unui euro au scăzut. Aceste rezultate, împreună cu faptul că țările învecinate cu Letonia au praguri similare pentru aplicarea regimului special pentru întreprinderile mici (în Estonia pragul este stabilit la 40 000 EUR, în timp ce în Lituania pragul este de 45 000 EUR), recomandă menținerea pragului la nivelul actual. Conform estimărilor autorităților letone, reducerea suplimentară a pragului nu va avea un impact bugetar pozitiv major nici nu va duce la creșterea numărului de persoane înregistrate în scopuri de TVA, deoarece, pe baza datelor reale pentru anul 2018, impactul bugetar și în ceea ce privește numărul de întreprinderi a fost mai mic decât cel preconizat. În schimb, creșterea pragului, de exemplu la 50 000 EUR, ar avea un impact bugetar negativ.
               
               
                  Măsura are caracter opțional. Prin urmare, întreprinderile mici a căror cifră de afaceri nu depășește pragul vor avea în continuare posibilitatea de a-și exercita dreptul de a aplica regimul normal de TVA.
               
               
                  În mod normal, derogările se acordă pe o perioadă limitată, pentru a se putea evalua dacă măsura de derogare respectivă este sau nu în continuare adecvată și eficace. În plus, dispozițiile articolelor 281-294 din Directiva TVA referitoare la regimul special pentru întreprinderile mici au făcut recent obiectul unei reexaminări. Noua directivă care prevede simplificarea normelor în materie de TVA pentru întreprinderile mici
                     5
                   impune statelor membre să adopte și să publice, până cel târziu la 31 decembrie 2024, actele cu putere de lege și actele administrative necesare pentru a se conforma noilor norme. Statele membre vor trebui să aplice aceste dispoziții naționale începând de la 1 ianuarie 2025.
               
               
                  Prin urmare, este oportun ca Letonia să fie autorizată să aplice măsura de derogare până la 31 decembrie 2024. 
               
            
            
               •Coerența cu dispozițiile deja existente în domeniul de politică vizat
            
            
               
                  Măsura de derogare este în conformitate cu filosofia noii directive care modifică articolele 281-294 din Directiva TVA privind un regim special pentru întreprinderile mici, care a rezultat din planul de acțiune privind TVA
                     6
                   și are ca scop crearea unui sistem modern și simplificat pentru aceste întreprinderi. Această inițiativă urmărește, în special, să reducă costurile de asigurare a conformității în materie de TVA și denaturările concurenței atât la nivel național, cât și la nivelul UE, să reducă impactul negativ al efectului de prag și să faciliteze respectarea normelor de către întreprinderi, precum și monitorizarea de către administrațiile fiscale.
               
               
                  În plus, pragul de 40 000 EUR este conform cu noua directivă, dat fiind că aceasta permite statelor membre să stabilească pragul pentru cifra de afaceri anuală necesară pentru scutirea de TVA la un nivel care să nu depășească 85 000 EUR (sau echivalentul în moneda națională).
               
               
                  Derogări similare, care scutesc de plata TVA persoanele impozabile a căror cifră de afaceri anuală se situează sub un anumit prag, astfel cum se prevede la articolele 285 și 287 din Directiva TVA, au fost acordate și altor state membre. Maltei
                     7
                   i s-a acordat un prag de 20 000 EUR; Țărilor de Jos
                     8
                  , un prag de 25 000 EUR; Italiei
                     9
                  , un prag de 30 000 EUR; Luxemburgului
                     10
                  , un prag de 35 000 EUR; Poloniei
                     11
                   și Estoniei
                     12
                   li s-a acordat un prag de 40 000 EUR; Croației
                     13
                   și Lituaniei
                     14
                  , un prag de 45 000 EUR; Ungariei
                     15
                  , un prag de 48 000 EUR; Sloveniei
                     16
                  , un prag de 50 000 EUR, iar României
                     17
                  , un prag de 88 500 EUR.
               
               
                  După cum s-a menționat deja, derogările de la Directiva TVA trebuie să fie întotdeauna limitate în timp, astfel încât efectele lor să poată fi evaluate. Introducerea unei date de expirare a măsurii speciale până la 31 decembrie 2024, solicitată de Letonia, este aliniată la cerințele din noua directivă privind simplificarea normelor în materie de TVA pentru întreprinderile mici și mijlocii. Această directivă prevede că, începând de la data de 1 ianuarie 2025, statele membre vor trebui să aplice dispozițiile naționale pe care sunt obligate să le adopte pentru a se conforma directivei.
               
               
                  Prin urmare, măsura propusă este coerentă cu dispozițiile Directivei TVA.
               
            
         
         
            
               •Coerența cu alte domenii de politică ale Uniunii
            
            
               
                  În programele sale anuale de lucru, Comisia a subliniat în mod constant necesitatea simplificării normelor aplicabile întreprinderilor mici. În această privință, Programul de lucru al Comisiei pentru 2020
                     18
                   se referă la „o strategie specifică pentru IMM-uri, care le va permite întreprinderilor mici și mijlocii să funcționeze mai ușor, să își sporească capacitatea de producție și să se extindă”. Măsura de derogare este în conformitate cu aceste obiective, în ceea ce privește normele fiscale. Mai exact, ea este conformă cu programul de lucru al Comisiei pentru 2017
                     19
                  , care se referea în mod specific la TVA, subliniind că sarcina administrativă aferentă respectării normelor în materie de TVA pentru întreprinderile mici este ridicată și că inovațiile tehnice dau naștere unor noi provocări în ceea ce privește colectarea eficientă a impozitelor, și evidenția necesitatea de a simplifica regimul de TVA pentru întreprinderile mai mici.
               
               
                  De asemenea, măsura este coerentă cu strategia din 2015 privind piața unică
                     20
                  , prin care Comisia își propunea să ajute întreprinderile mici și mijlocii să se dezvolte, printre altele prin reducerea sarcinilor administrative care le împiedică să profite din plin de piața unică. Ea se bazează totodată pe ideile enunțate în Comunicarea Comisiei din 2013 intitulată „Planul de acțiune Antreprenoriat 2020: Relansarea spiritului de întreprindere în Europa”
                     21
                  , care sublinia necesitatea simplificării legislației fiscale pentru întreprinderile mici.
               
               
                  În sfârșit, măsura este conformă cu politicile UE privind întreprinderile mici și mijlocii prezentate în Comunicarea din 2016 privind întreprinderile nou-înființate
                     22
                   și în Comunicarea din 2008 intitulată „Gândiți mai întâi la scară mică – Un Small Business Act pentru Europa”
                     23
                  , care invita statele membre să țină cont de caracteristicile speciale ale IMM-urilor atunci când elaborează legislația și să simplifice cadrul de reglementare existent.
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               
                  Articolul 395 din Directiva TVA.
               
            
            
               •Subsidiaritatea (în cazul competențelor neexclusive) 
            
            
               
                  Având în vedere dispoziția din Directiva TVA pe care se întemeiază, propunerea intră în sfera competenței exclusive a Uniunii Europene. În consecință, principiul subsidiarității nu se aplică.
               
            
            
               •Proporționalitatea
            
            
               
                  Decizia se referă la o autorizare acordată unui stat membru la solicitarea acestuia și nu constituie o obligație.
               
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea colectării impozitelor în beneficiul persoanelor impozabile mici și al administrației fiscale.
               
            
            
               •Alegerea instrumentului
            
            
               
                  Instrumentul propus este o decizie de punere în aplicare a Consiliului.
               
               
                  În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este cel mai adecvat instrument, deoarece poate fi adresată statelor membre în mod individual.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               
                  Nu s-a efectuat nicio consultare cu părțile interesate. Prezenta propunere se bazează pe o cerere depusă de Letonia și privește numai acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
         
         
            
               •Evaluarea impactului
            
            
               
                  Propunerea de decizie de punere în aplicare a Consiliului autorizează Letonia să scutească în continuare de la plata TVA persoanele impozabile a căror cifră de afaceri anuală nu depășește 40 000 EUR. Persoanele a căror cifră de afaceri impozabilă nu depășește pragul nu sunt obligate să se înregistreze în scopuri de TVA și, astfel, sarcina administrativă care le revine se va reduce ca urmare a aplicării măsurii, deoarece ele nu vor trebui să țină evidențe referitoare la TVA sau să depună declarații de TVA. Ulterior, măsura va avea un impact potențial pozitiv asupra administrației fiscale, deoarece va reduce sarcina sa administrativă.
               
               
                  Potrivit autorităților letone, reducerea pragului pentru înregistrarea în scopuri de TVA de la 50 000 EUR la 40 000 EUR a fost prevăzută pentru a genera venituri din TVA suplimentare de 5,9 milioane EUR pentru bugetul de stat și pentru a permite înregistrarea în scopuri de TVA a 3 426 de persoane noi pe an. Pentru a stabili impactul bugetar real, au fost luate în considerare persoanele înregistrate în scopuri de TVA care, în declarația de TVA pentru 2018, însumau tranzacții în valoare totală situată între 40 000 și 50 000 de euro și care nu au fost înregistrate în scopuri de TVA în anul 2017. Impactul bugetar se presupune a fi valoarea totală a TVA declarată de persoanele înregistrate în scopuri de TVA, care în 2018 a fost de 2,8 milioane EUR. Numărul acestui tip de plătitori de TVA înregistrați este de 2 636, care poate fi considerat ca reprezentând creșterea numărului de plătitori de TVA creați prin această măsură. Datele din declarațiile privind TVA pentru anul 2019 arată că persoanele înregistrate în scopuri de TVA cu o valoare totală a tranzacțiilor declarate în declarațiile de TVA cuprinsă între 40 000 EUR și 50 000 EUR au generat venituri în valoare de 10,7 milioane EUR pentru bugetul de stat, comparativ cu cele 5,8 milioane EUR generate în 2018. Prin urmare, autoritățile letone concluzionează că impactul bugetar asupra bugetului de stat al acestei măsuri este pozitiv, deși ceva mai mic decât se prevăzuse anterior.
               
               
                  În opinia autorităților letone, reducerea suplimentară a pragului nu va avea un impact bugetar pozitiv major nici nu va duce la creșterea numărului de persoane înregistrate în scopuri de TVA, deoarece, pe baza datelor reale pentru anul 2018, impactul bugetar și în ceea ce privește numărul de întreprinderi a fost mai mic decât cel preconizat. În schimb, creșterea sa, de exemplu la 50 000 EUR, ar avea un impact bugetar negativ.
               
               
                  Măsura de derogare va fi opțională pentru persoanele impozabile. Persoanele impozabile vor putea să opteze pentru regimul normal de TVA în conformitate cu articolul 290 din Directiva 2006/112/CE.
               
            
            
               •Drepturile fundamentale
            
            
               
                  Propunerea nu are consecințe asupra protecției drepturilor fundamentale.
               
            
            
               4.IMPLICAȚII BUGETARE
            
            
               
                  Propunerea nu va avea un impact negativ asupra bugetului UE, deoarece Letonia va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului.
               
            
            
               2020/0138 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare (UE) 2017/2408 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  24
               , în special articolul 395 alineatul (1) primul paragraf,
            
            
               având în vedere propunerea Comisiei Europene,
            
            
               întrucât:
            
            
               (1)În temeiul articolului 287 punctul 10 din Directiva 2006/112/CE, Letonia poate scuti de la plata taxei pe valoarea adăugată (TVA) persoanele impozabile a căror cifră de afaceri anuală nu depășește echivalentul în moneda națională a 17 200 EUR, la cursul de schimb din ziua aderării sale. 
            
            
               (2)Prin Decizia de punere în aplicare 2010/584/UE a Consiliului
                  25
               , Letonia a fost autorizată să introducă o măsură specială de derogare de la articolul 287 din Directiva 2006/112/CE („măsura de derogare”) pentru a scuti de la plata TVA până la 31 decembrie 2013 persoanele impozabile a căror cifră de afaceri anuală nu depășește 50 000 EUR. Măsura de derogare a fost prelungită prin Decizia de punere în aplicare 2014/796/UE a Consiliului
                  26
                până la 31 decembrie 2017. 
            
         
         
            
               (3)Prin decizia de punere în aplicare (UE) 2017/2408 a Consiliului
                  27
               , Letonia a fost autorizată să prelungească măsura de derogare până la 31 decembrie 2020 și, în același timp, să reducă pragul de scutire de la 50 000 EUR la 40 000 EUR.
            
            
               (4)Prin scrisoarea înregistrată de Comisie la 17 aprilie 2020, Letonia a solicitat autorizarea de a continua să aplice măsura de derogare până la 31 decembrie 2024, data până la care statele membre trebuie să transpună Directiva (UE) 2020/285 a Consiliului
                  28
               , care prevede norme simplificate în materie de TVA pentru întreprinderile mici. Directiva menționată stabilește, de asemenea, pragul maxim care le permite statelor membre să scutească de la plata taxei persoanele impozabile a căror cifră de afaceri anuală în statul membru nu depășește 85 000 EUR sau echivalentul în moneda națională.
            
            
               (5)Prin scrisoarea din 19 mai 2020, Comisia a informat celelalte state membre, în temeiul articolului 395 alineatul (2) al doilea paragraf din Directiva 2006/112/CE, cu privire la cererea depusă de Letonia. Prin scrisoarea din 20 mai 2020, Comisia a informat Letonia că deține toate informațiile necesare pentru a analiza cererea.
            
            
               (6)Măsura de derogare este în conformitate cu Directiva (UE) 2020/285, care urmărește să reducă costurile de asigurare a conformității în materie de TVA ale întreprinderilor mici și denaturările concurenței atât la nivel național, cât și la nivelul Uniunii, și să reducă impactul negativ al tranziției de la scutire la impozitare (așa-numitul efect de prag). Aceasta urmărește, de asemenea, să faciliteze respectarea normelor de către întreprinderile mici și monitorizarea efectuată de administrațiile fiscale. Pragul de 40 000 EUR este în conformitate cu articolul 284 din Directiva 2006/112/CE, astfel cum a fost modificată prin Directiva (UE) 2020/285.
            
            
               (7)Măsura de derogare va rămâne opțională pentru persoanele impozabile. Persoanele impozabile pot opta în continuare pentru regimul normal de TVA în conformitate cu articolul 290 din Directiva 2006/112/CE.
            
            
               (8)Conform informațiilor furnizate de Letonia, măsura de derogare va avea un efect neglijabil asupra valorii globale a încasărilor din impozite ale Letoniei colectate în stadiul consumului final.
            
            
               (9)Măsura de derogare nu va avea efecte adverse asupra resurselor proprii ale Uniunii provenind din TVA, deoarece Letonia va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului
                  29
               .
            
            
               (10)Dat fiind impactul potențial pozitiv al măsurii de derogare în ceea ce privește reducerea sarcinii administrative și a costurilor de asigurare a conformității pentru întreprinderile mici și pentru autoritățile fiscale, precum și lipsa oricărui impact major asupra veniturilor totale din TVA generate, Letonia trebuie să fie autorizată să aplice în continuare măsura de derogare.
            
            
               (11)Autorizația de a aplica măsura de derogare trebuie să fie limitată în timp. Termenul trebuie să fie suficient pentru a permite evaluarea eficacității și a caracterului adecvat al pragului. În plus, în conformitate cu Directiva (UE) 2020/285, statele membre trebuie să adopte și să publice, până la 31 decembrie 2024, actele cu putere de lege și actele administrative necesare pentru a se conforma dispozițiilor articolului 1 din directiva respectivă și să aplice aceste dispoziții începând de la 1 ianuarie 2025. Prin urmare, este oportun ca Letonia să fie autorizată să aplice măsura de derogare până la 31 decembrie 2024.
            
            
               (12)Prin urmare, Decizia de punere în aplicare (UE) 2017/2408 trebuie modificată în consecință,
            
            
               ADOPTĂ PREZENTA DECIZIE: 
            
            
               Articolul 1
            
            
               La articolul 2 din Decizia de punere în aplicare (UE) 2017/2408, al doilea paragraf se înlocuiește cu următorul text:
            
            
               „Prezenta decizie se aplică până la 31 decembrie 2024.”.
            
            
               Articolul 2
            
            
               Prezenta decizie se adresează Republicii Letonia.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        Decizia de punere în aplicare 2010/584/UE a Consiliului din 27 septembrie 2010 de autorizare a Republicii Letonia de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 256, 30.9.2010, p. 29).
               
               
                  
                     (3)
                  
                        Decizia de punere în aplicare 2014/796/UE a Consiliului din 7 noiembrie 2014 de autorizare a Republicii Letonia de a aplica o măsură de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 46-47). 
               
               
                  
                     (4)
                  
                        Decizia de punere în aplicare (UE) 2017/2408 a Consiliului din 18 decembrie 2017 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 342, 21.12.2017, p. 8-9).
               
               
                  
                     (5)
                  
                        Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13).
               
               
                  
                     (6)
                  
                        Comunicarea Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA – Către un spațiu unic pentru TVA în UE – Momentul deciziei, COM(2016)148 final.
               
               
                  
                     (7)
                  
                        Decizia de punere în aplicare (UE) 2018/279 a Consiliului din 20 februarie 2018 de autorizare a Maltei să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 54, 24.2.2018, p. 14).
               
               
                  
                     (8)
                  
                        Decizia de punere în aplicare (UE) 2018/1904 a Consiliului din 4 decembrie 2018 de autorizare a Țărilor de Jos să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 310, 6.12.2018, p. 25).
               
               
                  
                     (9)
                  
                        Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11-12).
               
               
                  
                     (10)
                  
                        Decizia de punere în aplicare (UE) 2019/2210 a Consiliului din 19 decembrie 2019 de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 332, 23.12.2019, p. 155).
               
               
                  
                     (11)
                  
                        Decizia de punere în aplicare (UE) 2018/1919 a Consiliului din 4 decembrie 2018 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 311, 7.12.2018, p. 32).
               
               
                  
                     (12)
                  
                        Decizia de punere în aplicare (UE) 2017/563 a Consiliului din 21 martie 2017 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 80, 25.3.2017, p. 33).
               
               
                  
                     (13)
                  
                        Decizia de punere în aplicare (UE) 2017/1768 a Consiliului din 25 septembrie 2017 de autorizare a Republicii Croația să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 250, 28.9.2017, p. 71).
               
               
                  
                     (14)
                  
                        Decizia de punere în aplicare (UE) 2017/1853 a Consiliului din 10 octombrie 2017 de modificare a Deciziei de punere în aplicare 2011/335/UE de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 265, 14.10.2017, p. 15).
               
               
                  
                     (15)
                  
                        Decizia de punere în aplicare (UE) 2018/1490 a Consiliului din 2 octombrie 2018 prin care Ungaria este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 252, 8.10.2018, p. 38).
               
               
                  
                     (16)
                  
                        Decizia de punere în aplicare (UE) 2018/1700 a Consiliului din 6 noiembrie 2018 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 285, 13.11.2018, p. 78).
               
               
                  
                     (17)
                  
                        Decizia de punere în aplicare (UE) 2017/1855 a Consiliului din 10 octombrie 2017 de autorizare a României să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 265, 14.10.2017, p. 19).
               
               
                  
                     (18)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Programul de lucru al Comisiei pentru 2020 – O Uniune mai ambițioasă [COM(2020) 37 final].
               
               
                  
                     (19)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor - Programul de lucru al Comisiei pentru 2017 [COM(2016) 710 final].
               
               
                  
                     (20)
                  
                        Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor – Ameliorarea pieței unice: mai multe oportunități pentru cetățeni și pentru întreprinderi [COM(2015) 550 final].
               
               
                  
                     (21)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor - Planul de acțiune Antreprenoriat 2020: Relansarea spiritului de întreprindere în Europa [COM(2012) 795 final].
               
               
                  
                     (22)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Viitorii lideri ai Europei: inițiativa privind întreprinderile nou-înființate și extinderea acestora [COM(2016) 733 final].
               
               
                  
                     (23)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – „Gândiți mai întâi la scară mică”: Prioritate pentru IMM-uri, Un „Small Business Act” pentru Europa [COM(2008) 394 final].
               
               
                  
                     (24)
                  
                        JO L 347, 11.12.2006, p. 1.
               
               
                  
                     (25)
                  
                        Decizia de punere în aplicare 2010/584/UE a Consiliului din 27 septembrie 2010 de autorizare a Republicii Letonia de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 256, 30.9.2010, p. 29).
               
               
                  
                     (26)
                  
                        Decizia de punere în aplicare 2014/796/UE a Consiliului din 7 noiembrie 2014 de autorizare a Republicii Letonia de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 46). 
               
               
                  
                     (27)
                  
                        Decizia de punere în aplicare (UE) 2017/2408 a Consiliului din 18 decembrie 2017 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 342, 21.12.2017, p. 8).
               
               
                  
                     (28)
                  
                        Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13).
               
               
                  
                     (29)
                  
                        Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).